D O H O D A 

medzi Ministerstvom pôdohospodárstva Slovenskej republiky a Ministerstvom poľnohospodárstva a rozvoja vidieka Maďarskej republiky

o vzájomnej spolupráci v odbore vinárstva a vinohradníctva
 v Tokajskej vinohradníckej oblasti

Ministerstvo pôdohospodárstva Slovenskej republiky a Ministerstvo poľnohospodárstva a rozvoja vidieka Maďarskej republiky (ďalej len „zmluvné strany“)

sa dohodli takto:

Článok 1

Účelom tejto dohody je snaha o zabezpečenie rozvoja Tokajskej vinohradníckej oblasti (ďalej len „vinohradnícka oblasť“) s cieľom zachovania čo najvyššej kvality produkcie vína majúceho pôvod vo vinohradníckej oblasti .

Článok 2
 
1. Zmluvné strany potvrdzujú, že Tokajská vinohradnícka oblasť leží na území oboch štátov a tvorí integrovaný celok.

2. Zmluvné strany berú na vedomie, že pomenovanie časti vinohradníckej oblasti, ktorá sa nachádza na území Slovenskej republiky, je „Tokajská vinohradnícka oblasť“ a pomenovanie časti vinohradníckej oblasti, ktorá sa nachádza na území Maďarskej republiky, je „Tokaji borvidék“.

Článok 3

Zmluvné strany s cieľom zjednotenia pravidiel a podmienok v odbore vinárstva a vinohradníctva pre vinohradnícku oblasť budú vzájomne spolupracovať tak, že najmä

a)	budú postupovať spoločne pri ochrane označenia pôvodu „Tokaj“ a tradičných názvov ako výber, forditás, maslás, samorodné, esencia, výberová esencia,

b)	budú vzájomne konzultovať legislatívne návrhy upravujúce otázku vinohradníctva a vinárstva v tejto oblasti na účely jej zjednotenia,

c)	nebudú vyrábať víno s označením „dvojputňový Tokajský výber“.

Článok 4

1.	Na zabezpečenie spolupráce uvedenej v článku 3 zmluvné strany zriaďujú spoločnú komisiu. Komisia bude mať 6 členov. Každá zo zmluvných strán vymenuje do tejto komisie troch členov.

2.	Úlohou komisie je najmä: 

a)	porovnať legislatívne úpravy štátov oboch zmluvných strán vzťahujúce sa na vinohradníctvo a vinárstvo vo vinohradníckej oblasti,

b)	navrhovať zmluvným stranám ďalšie legislatívne opatrenia pre zabezpečenie vykonávania článku 3,

c)	spolupracovať s kontrolnými orgánmi zmluvných strán pri dodržiavaní príslušných vnútroštátnych právnych predpisov vzťahujúcich sa na vinohradníctvo a vinárstvo vo vinohradníckej oblasti,

d)	vypracovať spoločnú metodiku pre zatrieďovanie vinohradníckych honov nachádzajúcich sa v danej vinohradníckej oblasti do kvalitatívnych kategórií,

e)	hodnotiť na základe metodiky podľa písm. d) ods. 3 tohto článku vinohradnícke hony v danej oblasti.

       3. Činnosť komisie sa bude riadiť štatútom komisie. Štatút komisie prijme komisia konsenzom.  

Článok 5

1.	Táto dohoda nadobudne platnosť dňom podpisu.

2.	Dohoda sa uzaviera na obdobie piatich rokov a jej platnosť sa bude automaticky predlžovať vždy o ďalších päť rokov, ak ju žiadna zo zmluvných strán písomne nevypovie najneskôr šesť mesiacov pred uplynutím doby jej platnosti.

Dané v..............dňa..........., v dvoch pôvodných vyhotoveniach, každé v slovenskom jazyku a maďarskom jazyku.